Document ID: 32004D0658

PADOMES LĒMUMS 2004/658/KĀDP
(2004. gada 13. septembris)
par finanšu noteikumiem, ko piemēro Eiropas Aizsardzības aģentūras vispārējam budžetam
EIROPAS SAVIENĪBAS PADOME,
ņemot vērā Padomes 2004. gada 12. jūlija Vienoto rīcību 2004/551/KĀDP par Eiropas Aizsardzības aģentūras izveidi (1), un jo īpaši tās 18. panta 1. punktu,
tā kā:
(1)
Vienotā rīcība 2004/551/KĀDP paredz, ka finanšu noteikumus, ko piemēro vispārējam budžetam, apstiprina Padome ar vienprātīgu lēmumu. Valde viena gada laikā pēc minētās Vienotās rīcības pieņemšanas pārskata un groza šos noteikumus, ciktāl tas ir vajadzīgs.
(2)
Pārskatot šos noteikumus, valdei būtu jāievēro Eiropas Parlamenta un Padomes 2004. gada 31. marta Direktīva 2004/18/EK par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu piešķiršanas procedūras (2), un jāizskata jautājumi saistībā ar līgumiem, kas Aģentūrai jāslēdz jomās, uz kurām neattiecas Direktīva 2004/18/EK un kurās dalībvalsts var veikt valsts mēroga pasākumus saskaņā ar EK Līguma 296. pantu.
(3)
Turklāt Vienotā rīcība 2004/551/KĀDP paredz, ka valde pēc izpilddirektora priekšlikuma vajadzības gadījumā pieņem īstenošanas noteikumus par vispārējā budžeta īstenošanu un kontroli, jo īpaši attiecībā uz publisko iepirkumu, neskarot attiecīgos Kopienas noteikumus. Valde jo īpaši nodrošina to, lai tiktu atbilstīgi ņemtas vērā prasības attiecībā uz piegādes drošību un aizsardzības noslēpumu un intelektuālā īpašuma tiesību aizsardzību.
(4)
Pielikumā minētie finanšu un citi noteikumi neattiecas uz ad hoc projektiem un programmām, kas minētas Vienotās rīcības 2004/551/KĀDP 20. un 21. pantā. Valdei būtu jācenšas izveidot noteikumus ad hoc projektiem un programmām.
(5)
Eiropas Aizsardzības aģentūras sākotnējais vispārējais budžets 2004. gadam koncentrējas uz darbības uzsākšanas pasākumiem, un finanšu noteikumus vajadzētu izstrādāt nekavējoties, lai tos veiksmīgi varētu īstenot,
IR PIEŅĒMUSI ŠO LĒMUMU.
1. pants
Finanšu noteikumi, ko piemēro Eiropas Aizsardzības aģentūras vispārējā budžeta īstenošanai un kontrolei, ir izklāstīti šā lēmuma pielikumā. Šie finanšu noteikumi ir spēkā no 2004. gada 13. septembra, līdz tie tiek pārskatīti, grozīti vai apstiprināti saskaņā ar Vienotās rīcības 2004/551/KĀDP 18. panta 1. punktu vai līdz 2005. gada 31. decembrim atkarībā no tā, kura no dienām ir agrāk.
2. pants
Šis lēmums stājas spēkā tā pieņemšanas dienā.
3. pants
Šo lēmumu publicē Eiropas Savienības Oficiālajā Vēstnesī.
Briselē, 2004. gada 13. septembrī

Labels: 2
15